O'zbekistondan Frantsiyaga aviaqatnovlar tiklanadi

O'zbekistondan Frantsiyaga 29 apreldan boshlab aviaqatnovlar tiklanadi. Bu haqda “Uzbekistan Airways” axborot xizmati xabar berdi.
Keltirilishicha, Toshkent–Parij–Toshkent yo'nalishi bo'yicha muntazam aviaqatnovlar ikki yil ichida ilk bor amalga oshirilmoqda. Shaharga parvozlar 29 apreldan boshlab 10 iyungacha haftada ikki marta — seshanba va juma kunlari amalga oshiriladi.
Chiptalarni aviakompaniyaning rasmiy saytida 3 foizli chegirma bilan, “Uzbekistan Airways Sales” filialidan yoki aviakompaniya agentlaridan xarid qilib olish mumkin.
Toshkent–Parij yo'nalishi bo'yicha aviachipta narxi 4 038 862 so'mdan (bagajsiz) va 4 777 879 so'mdan (bagaj bilan), Toshkent–Parij–Toshkent yo'nalishi bo'yicha esa 7 582 047 so'mdan (bagajsiz) va 8 772 182 so'mdan (bagaj bilan) boshlanadi. Narxlar 4 aprel holatiga ko'ra amal qiladi.
Avvalroq Rossiya O'zbekiston bilan aviaqatnovlarda kiritilgan cheklovlarni bekor qilgandi. Shuningdek, O'zbekistondan Saudiya Arabistoniga Umra safari uchun kunlik aviaqatnovlar yo'lga qo'yilishi aytilgan.